ЩIДАА-м и лъэбакъуэ 25-р махуэ тхурехъу!
Ди газетым зэрытетащи, иджыблагъэ Налшык щекIуэкIащ ЩIэныгъэхэмкIэ Дунейпсо Адыгэ Академием (ЩIДАА) и зэхуэсышхуэ. Абы кърихьэлIащ Къэрэшей-Шэрджэсым и ТхакIуэхэм я зэгухьэныгъэм и унафэщI, академик Бэчыжь Лейла, ЩIДАА-м и щIэныгъэ секретарь нэхъыщхьэ Тхьэзэплъ Хьэсэн, УФ-м, КъБР-м, КъШР-м щIэныгъэхэмкIэ щIыхь зиIэ я лэжьакIуэ, профессор, ЩIДАА-м и тхьэмадэ Нэхущ Iэдэм, абы и япэ къуэдзэ Бырсыр Батырбий, ЩIэныгъэхэмкIэ Дунейпсо Адыгэ Академием и вице-президент, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, КъБР-м и Iэтащхьэм и Администрацэм къэрал кIуэцI политикэмкIэ и управленэм и унафэщI Къуэжей Артём сымэ.
Зэхуэсыр пэублэ псалъэкIэ къызэIуихащ ЩIДАА-м и унафэщI Нэхущ Iэдэм. Ар гуапэу ехъуэхъуащ академием щыщхэу 2015 — 2016 гъэхэм зи юбилейхэр зыгъэлъэпIахэм икIи академием и зыужьыныгъэм зэфIэкI куэд зэрырахьэлIам папщIэ щIыхь тхылъхэр хуагъэфэщащ ХьэфIыцIэ Мухьэмэд, Нэгъуей Беслъэн, Опрышкэ Олег, БжэныкIэ Мухьэб сымэ. Академием блэкIа лъэхъэнэм игъэзэщIа лэжьыгъэм, дяпэкIэ къыпэщытхэм теухуауэ доклад ищIащ ЩIДАА-м и щIэныгъэ секретарь нэхъыщхьэ Тхьэзэплъ Хьэсэн. Абы къигъэлъэгъуэжащ къызэрызэрагъэпэщрэ етIанэгъэ илъэс 25-рэ ирикъуну жылагъуэ зэгухьэныгъэм къикIуа гъуэгуанэр, адыгэ лъэпкъым и щIэныгъэм, щэнхабзэм зегъэужьын и лъэныкъуэкIэ яхузэфIэкIахэр.
— А илъэсхэм академиер дуней псом къыщацIыхуащ , — жиIащ Тхьэзэплъым. — Академием и лэжьыгъэр демократиемрэ интернационализмымрэ я хабзэхэм тещIыхьащ. Арыншауэ ар япэлъэщынукъым и пщэ дилъхьэжа къалэнхэу щIэныгъэм зегъэужьыным сыт и лъэныкъуэкIи щIэгъэкъуэн хуэхъуным, адыгэхэм я щэнхабзэ щIэинхэр къэгъэщIэрэщIэжыным, адыгэ щIалэгъуалэм щIэныгъэм и гъуэгур къыхузэIухыным, абыхэм ящыщу нэхъ зэфIэкIышхуэ зыбгъэдэлъым защIэгъэкъуэным. Иужьрейм и мыхьэнэр щхьэхуэу къыхэзгъэбелджылыкIыну сыхуейщ. А псоми ехьэлIащ мы зэманым Урысейми нэгъуэщI къэралхэми я еджагъэшхуэ цIэрыIуэхэу 300-м щIигъу зыхэтым и лэжьыгъэр.
БлэкIа лъэхъэнэм ЩIДАА-м иригъэкIуэкIа финанс мылъку лэжьыгъэм кърикIуахэм къызэхуэсахэр щыгъуазэ ящIа нэужь, академием действительнэ членхэу, член-корреспондентхэу хагъэхьахэм я цIэхэр къраIуащ.
Къызэхуэсахэр апхуэдэ щIыхьышхуэ зыхуагъэфэщахэм гуапэу ехъуэхъуащ лэжьыгъэфI яIэну, зыпэрыт IэнатIэм ехъулIэныгъэ къыщахьыну.
ЗэIущIэр иуха нэужь, дэ ЩIДАА-м и вице-президент, «Адыгэ щIэнгъуазэ» институтым и унафэщI, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд делъэIуащ ирагъэкIуэкIа псалъэмакъыр къызэрыщыхъуам и гугъу къытхуищIыну.
— Дауи, мы зэIущIэр мурад пыухыкIахэм хуэгъэзати, абыхэм дыщхьэдэхыщэ хъуакъым. АрщхьэкIэ, нэхъ щхьэтечу къэдгъэлъэгъуэн хуеяуэ къыщIэкIынущ адыгэхэм я щIэныгъэ зэгухьэныгъэр илъэс 25-рэ щрикъум ирихьэлIэу зэфIэдгъэкIыну ди мурадхэр. Юбилей илъэсым гъэщIэрэщIауэ урысыбзэкIэ къыдэкIынущ «Адыгская иллюстрированная энциклопедия» тхылъышхуэр. Абы ихуэнущ тхыгъэ мини 10-м нэс, сурэт къуэлэн, графикэ лэжьыгъэ минищ.
Мы зэманым ирихьэлIэу «Черкесика» серием щыщу тхылъитху , «КЛИО» серием щыщу тхылъ 22-рэ, щIэныгъэхутэ, академик Котляров Виктор игъэхьэзырауэ «Кавказ» серием щыщу тхылъ 22-рэ дунейм къытехьакIэщ. Апхуэдэу щIэнгъуазэ мыхьэнэ яIэу къыдэкIащ «Адыгэ псалъэм» и номер зэхэт 21-рэ. Абыхэм ящыщщ адыгэшым теухуа къыдэкIыгъуэ щхьэхуэр. Адыгэ фащэмрэ Iэщэмрэ теухуа къыдэкIыгъуэри хьэзырщ. Абыхэм къакIэлъыкIуэнущ нарт эпосым, хьэтхэм я тхыдэм, адыгэ хабзэм, лъэпкъ шхыныгъуэхэм ятеухуа къыдэкIыгъуэхэр. ЩIДАА-м и юбилейм хуагъэхьэзыр альбомышхуи. Абы итынущ адыгэхэм къахэкIауэ щIэныгъэлI нэхъ цIэрыIуэ дыдэу цIыхуи 100-м теухуа тхыгъэ гъэщIэгъуэнхэр. Си гугъэщ а псор ди лъэпкъым и къекIуэкIыкIар, абы и щIэныгъэр здынэсар нэхъыфIу къэзыгъэлъагъуэ гъуазэу щыту.
ЖЫЛОКЪУЭ Лусаннэ.
